Číž, Miroslav, poslanec NR SR (2014-11-25):
Ďakujem za slovo. Vážená pani podpredsedníčka, kolegyne, kolegovia, na základe poverenia Mandátového a imunitného výboru Národnej rady Slovenskej republiky zo dňa 25. novembra 2014 predkladám Národnej rade Slovenskej republiky túto informáciu: Predseda Národnej rady Slovenskej republiky Pavol Paška sa písomným rozhodnutím zo dňa 24. novembra 2014 vzdal funkcie predsedu Národnej rady Slovenskej republiky. Ešte pred týmto rozhodnutím poveril rozhodnutím č. 1323 zo dňa 24. novembra 2014 podpredsedníčku Národnej rady Slovenskej republiky pani Janu Laššákovú výkonom právomoci predsedu Národnej rady Slovenskej republiky do zvolenia predsedu Národnej rady Slovenskej republiky. Následne sa poslanec Pavol Paška vzdal dňa 24. novembra 2014 aj mandátu poslanca Národnej rady Slovenskej republiky. Podpredsedníčka Národnej rady Slovenskej republiky Jana Laššáková, poverená výkonom právomoci predsedu Národnej rady Slovenskej republiky, vzala uvedenú skutočnosť na vedomie rozhodnutím č. 1324 z 24. novembra 2014. Súčasne podpredsedníčka Národnej rady Slovenskej republiky Jana Laššáková, poverená výkonom funkcie právomoci predsedu Národnej rady Slovenskej republiky, vyhlásila rozhodnutím č. 1326 zo dňa 25. novembra 2014 nastúpenie náhradníkov za stranu SMER – SD nasledovne: - na zaniknutý mandát poslanca Národnej rady Slovenskej republiky Pavla Pašku nastupuje poslanec Národnej rady Slovenskej republiky Viliam Holeva, ktorý od 4. apríla 2012 vykonáva mandát poslanca ako náhradník na neuplatňovaný mandát poslanca Národnej rady Slovenskej republiky Roberta Fica, - na neuplatňovaný mandát poslanca Národnej rady Slovenskej republiky Roberta Fica nastupuje podľa poradia uvedeného v zápisnici Ústrednej volebnej komisie o výsledku volieb do Národnej rady Slovenskej republiky 10. marca 2012 náhradník Ján Babič, narodený dňa 27. mája 1955, bytom Rožňava. Podpredsedníčka Národnej rady zároveň svojím rozhodnutím č.1328 zo dňa 25. novembra 2014 požiadala Mandátový a imunitný výbor o preskúmanie dodržania podmienok nastúpenia náhradníkov na zaniknutý a neuplatňovaný mandát a o podanie informácie o nastúpení náhradníkov na zaniknutý a neuplatňovaný mandát poslancov v súvislosti so skutočnosťou, že prezident Slovenskej republiky dňa 25. novembra 2014 v dopoludňajších hodinách prijal demisiu člena vlády Slovenskej republiky Petra Pellegriniho, povereného riadením Ministerstva školstva, vedy, výskumu a športu Slovenskej republiky a prijatím demisie člena vlády Slovenskej republiky si Peter Pellegrini začal uplatňovať mandát poslanca Národnej rady Slovenskej republiky. Súčasne podľa § 47 ods. 6 zákona č. 333/2004 Z. z. o voľbách do Národnej rady Slovenskej republiky v znení neskorších predpisov Petrovi Gažimu, ktorý dňa 12. apríla 2012 nastúpil ako náhradník strany SMER – sociálna demokracia na neuplatňovaný mandát poslanca Národnej rady Slovenskej republiky Petra Pellegriniho, zanikol mandát poslanca Národnej rady Slovenskej republiky 25. novembra 2014, pričom Peter Gaži zostáva náhradníkom za stranu SMER – SD na jej kandidátnej listine v pôvodnom poradí. Uvedené skutočnosti vzala podpredsedníčka Národnej rady Slovenskej republiky Jana Laššáková, poverená výkonom právomoci predsedu Národnej rady Slovenskej republiky, na vedomie svojím rozhodnutím č. 1327 z 25. novembra 2014. Na zabezpečenie požiadaviek vyplývajúcich z rozhodnutia pani Jany Laššákovej, podpredsedníčky Národnej rady poverenej výkonom právomoci predsedu na základe rozhodnutia č. 1328 z 5. novembra 2014 Mandátový a imunitný výbor Národnej rady sa oboznámil s uvedenými skutočnosťami a rozhodnutiami podpredsedníčky Národnej rady poverenej výkonom funkcie právomoci predsedu a so zápisnicou Ústrednej volebnej komisie o výsledku volieb do Národnej rady Slovenskej republiky konaných dňa 10. marca 2012 vrátane jej príloh. Podľa prílohy č. 1 uvedenej zápisnice nastupujú na zaniknutý a neuplatňovaný mandát náhradníci za poslancov Národnej rady Slovenskej republiky, uvedení v citovaných rozhodnutiach predsedu Národnej rady Slovenskej republiky a dochádza k zániku mandátu pána poslanca Petra Gažiho. Mandátový a imunitný výbor Národnej rady Slovenskej republiky vzal uvedené skutočnosti na vedomie a odporúča Národnej rade Slovenskej republiky prijať nasledovné uznesenie: Národná rada Slovenskej republiky a) berie na vedomie, 1. vzdanie sa Pavla Pašku z funkcie predsedu Národnej rady Slovenskej republiky dňom 24. novembra 2014; 2. zánik mandátu poslanca Národnej rady Slovenskej republiky Pavla Pašku podľa čl. 81 Ústavy Slovenskej republiky vzdaním sa 24. novembra 2014; 3. že podpredsedníčka Národnej rady Slovenskej republiky poverená výkonom právomocí predsedu Národnej rady svojím rozhodnutím č. 1326 z 25. novembra 2014 vyhlásila nastúpenie náhradníkov na zaniknutý a neuplatňovaný mandát poslanca Národnej rady Slovenskej republiky dňom 25. novembra 2014 za stranu SMER – sociálna demokracia nasledovne: a) na zaniknutý mandát poslanca Pavla Pašku nastupuje poslanec Národnej rady Slovenskej republiky Viliam Holeva, b) na neuplatňovaný mandát poslanca Roberta Fica nastupuje poslanec Národnej rady Slovenskej republiky Ján Babič; 4. že po prijatí demisie člena vlády Slovenskej republiky si Peter Pellegrini 25. novembra 2014 uplatnil mandát poslanca Národnej rady Slovenskej republiky a Petrovi Gažimu, ktorý nastúpil 12. apríla 2012 ako náhradník na neuplatňovaný mandát poslanca Petra Pellegriniho, zanikol mandát poslanca Národnej rady Slovenskej republiky 25. novembra 2014. V Bratislave, november 2014. Ďakujem pekne, skončil som, pani predsedníčka.